Пицундатәи ауахәама аҳәынҭқарратә концерттә зал аҿы имҩаҧысит аҧшьбатәи есышықәсатәи агәыҳалалратә концерт.
22.08.2017
Пицундатәи ауахәама аҳәынҭқарратә концерттә зал аҿы имҩаҧысит аҧшьбатәи есышықәсатәи агәыҳалалратә концерт.
417
Пицундатәи ауахәама аҳәынҭқарратә концерттә зал аҿы имҩаҧысит аҧшьбатәи есышықәсатәи агәыҳалалратә концерт.
Иара убас еиҿкаан ацәыргақәҵа.
Арҭ апроектқәа спонсор хадас ирымоуп Амобилтә еимадара «Аҟәафон». Аконцерти ацәыргақәҵеи ирыҭныҵуа аҧара ахыҧхьаӡалахоит афонд «Ашана». Пицундатәи ауахәамаҿы имҩаҧысыз агәыҳалалратә концерт аҟны аклассикатә музыка нарыгӡон Аҧсны зҽаҧсазтәыз аоператә шәаҳәаҩцәеи амузыкантцәеи. Урҭ ирзыӡрыҩырц еизаз рхыҧхьаӡараҿы иҟан аҭыҧантәи ауааҧсыра реиҧш, ҳтәылаҿы зыҧсшьара мшқәа зхызгоугьы. Дара зегь азҿлымҳара аҭан збаҩхатәра ҳараку ашәаҳәаҩцәа ирзыӡыҩруан. Есышықәса ишаҧу еиҧш сынтәагьы имҩаҧгаз аконцерт аҟны еизгаз аҧарақәа зегь згәабзеира уашәшәыроу ахәыҷқәа рыхәышәтәразы агәыҳалалратә фонд «Ашана» иахыҧхьаӡалахоит.
Ҩнызқьи жәиҧшь шықәса раахыс инеиҧынкылан есышықәса имҩаҧысуа ари апроект аҳәаақәа ирҭагӡаны, еизгаз миллионки хышәи ҩажәи жәаа нызқьи хышәи ҩажәи хәба мааҭи ирыбзоураны ргәабзеира еиҭашьақәдыргылартә аҭагылазаашьа рзаҧҵан еиуеиҧшым ачымазарақәа змаз ахәыҷқәа.
Иазгәаҭатәуп, аконцерт иалагаанӡа ауахәама ашҭаҿы ишеиҿкааз агәыҳалалратә цәыргақәҵа. Уа ицәыргаз аахәаны аҧаратә лагала ҟарҵартә еиҧш аҭагылазаашьа рыман агәаҳәара змаз зегьы. Есышықәса ари ацәыргақәҵа адгылара азҭо рхыҧхьаӡара иазҳауеит. Сынтәа иара иалахәын агаллереиа «Шьазина», аилахәыра «Абраскьыл», Мариа Ҧлиа лстудиа аҟнытә ахәыҷқәа рҭыхымҭақәа уҳәа убас егьырҭгьы. Ари асоциалтә проект аиҿкаара алыршахеит амобилтә еимадара «Аҟәафон» иҟанаҵаз ацхыраарала.Уи ахаҭарнакцәа излараҳәо ала, дара хықәкы хадас ирымоуп ҳтәылаҿы ас еиҧш иҟоу агәыҳалалра зцу апроектқәа рхаӡгылара. Ари агәыҳалалратә проек аиҿкааҩцәа агәыҕра аадырҧшуеит ҳаҧхьаҟагьы уи амҽхак аҽарҭбаап ҳәа.
Амра Зарандиаҧҳа, Леон Адлеиба, Саид Агәхаа АТ
Оцените новость:
+1
+2
+3
+4
+5
Сохраните ссылку или поделитесь с друзьями